Na osnovu člana 11. Odluke o utvrđivanju uslova, kriterija, postupka i načina isplate za dodjelu stipendija redovnim učenicima srednjih škola romske nacionalnosti i ostalih nacionalnih manjina u školskoj 2021/2022. godini (broj: 10/1-11-005261/22 od 10.03.2022. godine), Ministarstvo obrazovanja i nauke Tuzlanskog kantona raspisuje

**K O N K U R S**

**za dodjelu stipendija redovnim učenicima srednjih škola romske nacionalnosti i ostalih nacionalnih manjina u školskoj 2021/2022. godini**

**I**

Raspisuje se Konkurs za dodjelu stipendija redovnim učenicima srednjih škola romske nacionalnosti i ostalih nacionalnih manjina za školsku 2021/2022. godinu i to za ukupno 100 stipendija za učenike romske nacionalnosti i ostalih nacionalnih manjina koji su redovni učenici srednjih škola u školskoj 2021/2022. godini.

**II**

Ukupna visina stipendije za školsku 2021/2022. godinu iznosi 500,00 KM (petstotinakonvertibilnih maraka), s tim da će se isplata stipendije vršiti u pet jednakih mjesečnih rata, a visina jedne rate iznosi 100,00 KM (stotinukonvertibilnihmaraka).

**III**

Pravo na dodjelu stipendije ima kandidat pod uslovom:

1. da je državljanin Bosne i Hercegovine,
2. da je pripadnik romske odnosno druge nacionalne manjine u skladu sa članom 3. stav (2) Zakona o zaštiti prava pripadnika nacionalnih manjina u Tuzlanskom kantonu (“Službene novine Tuzlanskog kantona” broj: 14/09),
3. da ima prijavljeno mjesto prebivališta na području Tuzlanskog kantona (u daljem tekstu: Kanton), ili da ima prijavljeno mjesto boravišta u statusu raseljenog lica na području Kantona, ili da je prije ostvarenog povratka imao status raseljenog lica na području Kantona,
4. da je redovan učenik srednje škole na području Tuzlanskog kantona i da redovno pohađa nastavu u školskoj 2021./2022. godini.

**IV**

(1) Rangiranje kandidata za dodjelu stipendije, koji ispunjavaju uslove iz tačke III, vrši se na osnovu sljedećih kriterija:

a) općeg uspjeha postignutom u prethodno završenom razredu škole (deveti razred osnovne škole, odnosno prethodno završeni razred srednje škole) i

b) materijalnog položaja.

(2) Po osnovu kriterija „općeg uspjeha postignutom u prethodno završenom razredu“ kandidatu pripada sljedeći broj bodova:

a) odličan uspjeh .........................................................................................50 bodova

b) vrlodobar uspjeh......................................................................................40 bodova

c) dobar uspjeh.............................................................................................30 bodova

d) dovoljan uspjeh .......................................................................................20 bodova.

(3) Po osnovu kriterija „materijalni položaj“ kandidatu pripada sljedeći broj bodova:

1. kandidat i članovi porodičnog domaćinstva bez prihoda ………………... 40 bodova
2. kandidat iz porodice korisnika socijalne zaštite …………………...……... 30 bodova
3. kandidat i članovi porodičnog domaćinstva čiji su prihodi po članu porodičnog domaćinstva do 30% prosječne plaće u FBiH …………………………..........................25 bodova
4. kandidat i članovi porodičnog domaćinstva čiji su prihodi po članu porodičnog domaćinstva od 31% do 50% prosječne plaće u FBiH ………………........................... 20 bodova
5. kandidat i članovi porodičnog domaćinstva čiji su prihodi po članu porodičnog domaćinstva od 51% do 70% prosječne plaće u FBiH ……..………….......................... 10 bodova
6. kandidat i članovi porodičnog domaćinstva čiji su prihodi po članu porodičnog domaćinstva preko 70% prosječne plaće u FBiH …………...……….............................. 5 bodova

(4) Pod članom porodičnog domaćinstva podrazumijevaju se: roditelji, sestre i braća, očuh, maćeha, usvojitelj, staratelj, djed, nena/baka ako sa kandidatom žive u zajedničkom domaćinstvu.

(5) Ukupan prihod, u smislu ovog člana, čine prihodi koje članovi porodičnog domaćinstva ostvaruju po osnovu plaća i drugih primanja iz radnog odnosa, starosne invalidske i porodične penzije, privredne, uslužne i druge djelatnosti i prihodi po osnovu socijalne zaštite.

(6) Kod utvrđivanja ukupnog prihoda po članu porodičnog domaćinstva u obzir se uzima prosječna neto plaća ostvarena u Federaciji Bosne i Hercegovine u prethodnoj godini, prema zvaničnom podatku Federalnog zavoda za statistiku.

**V**

Ukoliko na rang listi dva ili više kandidata ostvare isti broj bodova, prednost na rang listi ostvarit će kandidat prema sljedećem redoslijedu:

a) kandidat sa manjim prihodima po članu porodičnog domaćinstva,

b) kandidat koji je ostvario veću prosječnu ocjenu u prethodno završenom razredu škole.

**VI**

Prijave na konkurs sa potrebnom dokumentacijom podnose se Ministarstvu obrazovanja i nauke Tuzlanskog kantona u roku od 15 dana od dana objavljivanja konkursa na veb stranici Ministarstva obrazovanja i nauke Tuzlanskog kantona ([www.montk.gov.ba](http://www.montk.gov.ba)). Prijava na konkurs vrši se putem prijavnog obrasca, koji se može preuzeti na veb stranici Ministarstva obrazovanja i nauke ili u službenim prostorijama Ministarstva obrazovanja i nauke Tuzlanskog kantona.

**VII**

Uz popunjen prijavni obrazac kandidat je obavezan dostaviti i sljedeću dokumentaciju kojom dokazuje da ispunjava uslove iz tačke III konkursa:

1. uvjerenje o statusu redovnog učenika srednje škole na području Tuzlanskog kantona, odnosno da učenik redovno pohađa nastavu u školskoj 2021./2022. godini (original ili ovjerena kopija),
2. uvjerenje o državljanstvu,
3. dokaz o prijavljenom mjestu prebivališta, odnosno boravišta (CIPS obrazac), ili za lica u statusu povratnika dokaz da je prije ostvarenog povratka imao status raseljenog lica na području Kantona,
4. ovjerena izjava jednog roditelja/staratelja da je učenik pripadnik nacionalne manjine - obavezno navesti naziv nacionalne manjine (izjava ovjerena od strane nadležnog gradskog/općinskog organa uprave ili notara),
5. dokaz o zajedničkom domaćinstvu (kućna lista), ne stariji od 30 dana (original ili ovjerena kopija).
6. kopiju svjedočanstva o prethodno završenom razredu škole (deveti razred osnovne škole odnosno prethodno završeni razred srednje škole),
7. dokaz o materijalnom položaju (original ili ovjerena kopija), i to:

* za svakog punoljetnog radnosposobnog nezaposlenog člana porodičnog domaćinstva – uvjerenje Službe za zapošljavanje ili uvjerenje Poreske uprave da lice ne ostvaruje prihode,
* za člana porodičnog domaćinstva korisnika socijalne zaštite – potvrda/uvjerenje nadležnog organa,
* za člana porodičnog domaćinstva koji ostvaruje prihode – dokazi o zaposlenju i visini stalnih izvora prihoda za sve zaposlene članove porodičnog domaćinstva (original ili ovjerena kopija), koji se dostavljaju alternativno u zavisnosti od načina sticanja prihoda, i to: tri posljednje platne liste ili uvjerenje poslodavca o prosjeku tri posljednje mjesečne plaće, ček od PIO penzije, a za lica koja imaju registrovanu samostalnu djelatnost odgovarajući dokaz u zavisnosti od vrste djelatnosti.

**VIII**

(1) Na osnovu konačne rang liste sa kandidatom, odnosno roditeljem/starateljem kandidata, zaključuje se ugovor o stipendiranju, kojim se bliže uređuju međusobna prava i obaveze.

(2) Ugovor o stipendiranju zaključuje se u roku od 30 dana od dana isticanja konačne rang liste na veb stranici Ministarstva obrazovanja i nauke Tuzlanskog kantona, a ukoliko u tom roku kandidat odnosno roditelj/staratelj ne potpiše ugovor, kandidat gubi pravo na dodjelu stipendije, a stipendija se dodjeljuje prvom sljedećem kandidatu sa rang liste kandidata koji nije ostvario pravo na dodjelu stipendije.

**IX**

(1) Konkurs ostaje otvoren 15 dana od dana objavljivanja na veb stranici Ministarstva obrazovanja i nauke Tuzlanskog kantona.

(2) Prijave na Konkurs sa potrebnom dokumentacijom šalju se putem pošte preporučeno ili lično na adresu Centralne pisarnice kantonalnih organa uprave - ulica Fra Grge Martića 8, 75000 Tuzla, sa naznakom „Prijava na Konkurs za dodjelu stipendija za učenike srednjih škola“.

(3) Nepotpune i neblagovremene prijave neće se uzeti u razmatranje.

Ministarstvo obrazovanja i nauke

Tuzlanskog kantona